text: Vila-real Talent torna amb un concert el 16 de maig que unirà a artistes locals i internacionals amb el violinista Vasko Vassilev | Castelló Extra
  L'Ajuntament de Vila-real reprén el projecte Vila-real Talent impulsat en 2020 per a unir talent local i internacional en un concert especial amb el violinista búlgar Vasko Vassilev com a convidat estrela. Després que la pandèmia impedira la celebració de la primera edició de Vila-real Talent, programada per al 17 de maig del passat any, aquesta iniciativa artística s'ha adaptat a les circumstàncies actuals per a oferir al públic un espectacle de gran qualitat el pròxim 16 de maig, vespra de la festivitat del patró, Sant Pasqual.
  "El projecte Vila-real Talent va nàixer per a posar en valor el bagatge musical i artístic tan potent que tenim a la ciutat i demostrar que som capaces de crear un espectacle de qualitat a nivell internacional", assegura la regidora de Cultura, Rosario Royo.
  "Desgraciadament, l'any passat va ser impossible estrenar aquesta proposta musical perquè el mes de maig ens trobàvem en un moment molt complicat de la pandèmia i per prudència i responsabilitat vam haver de suspendre les festes patronals i també aquest concert de gran format", afig la regidora. Enguany, a pesar que el Consell Rector de Festes, amb el suport de tots els grups polítics, també ha acordat la suspensió de les festes patronals de Sant Pasqual, l'evolució actual de la pandèmia i el procés de vacunació sí que permeten reprendre el concert Vila-real Talent, complint amb totes les mesures i protocols de prevenció.
  El concert Vila-real Talent se celebrarà el 16 de maig, a les 18.00 hores, en la plaça de l'Ajuntament. Clàssics com Va Pensiero, Danse Macabre per a violí, Meditació de Thais, Torna a Soriento o Recuerdos de l'Alhambra conformen el programa d'un concert ple de sorpreses en el qual també es podrà gaudir de temes de la música de cinema, un fandango o Mamma Mia d'Abba.